दिल्ली के मुख्यमंत्री अरविंद केजरीवाल ने दिल्ली के ट्रेडर्स के साथ जीएसटी पर विस्तार से चर्चा की। दिल्ली सरकार की ओर से दिल्ली के व्यापारियों के साथ जीएसटी पर चर्चा करने के लिए यह कार्यक्रम आयोजित किया गया था जिसमें दिल्ली के मुख्यमंत्री के साथ जीएसटी काउंसिल के सदस्य और दिल्ली के उपमुख्यमंत्री मनीष सिसोदिया, दिल्ली सरकार के मुख्य सचिव और दूसरे कई अधिकारी मौजूद रहे।
व्यापारियों से बात करते हुए दिल्ली के मुख्यमंत्री अरविंद केजरीवाल ने कहा कि ‘हम व्यापारियों की मजबूरी समझते हैं और यह भी समझते हैं कि जीएसटी के बाद आपको कितनी परेशानी आ रही है, जब जीएसटी लागू नहीं था तब हमने दिल्ली में टैक्स रेट कम करते हुए व्यापारियों को राहत दी थी और उनकी परेशानियों को कम किया था। इंस्पेक्टर राज को ख़त्म करते हुए हमारी सरकार ने व्यापारियों पर भरोसा करते हुए उनको साथ लेकर चली थी लेकिन जब से जीएसटी लागू हुआ है उसके बाद से तो सारा कंट्रोल केंद्र सरकार के पास है। हमारे वित्त मंत्री मनीष सिसोदिया जी काउंसिल की मीटिंग में लगातार ये बात उठाते रहे हैं कि टैक्स रेट कम किया जाए लेकिन केंद्र सरकार हमारी बात सुन ही नहीं रही है।’
‘मेरा आप सब व्यापारियों से यह अनुरोध है कि आप सब मनीष सिसोदिया जी के साथ मीटिंग कर उन्हें अपने सुझाव दिया करें ताकि वो जीएसटी काउंसिल की मीटिंग में आपकी आवाज़ को पुरज़ोर तरीक़े से उठा सकें, लोकतंत्र का यही मतलब होता है कि आप हमें सुझाव दें और हमारी सरकार आपके सुझाव के मुताबिक काम करेगी। दिल्ली सरकार आप सब व्यापारियों के सहयोग के लिए हमेशा प्रयासरत है और आपके भले के लिए हमेशा काम करती रहेगी।’
hin_Deva hin_Deva hin_Deva